શ્રી અરવિંદે વડોદરા નિવાસ દરમ્યાન જ સંસ્કૃત ભાષાનો ઊંડો અભ્યાસ કર્યો હતો. વિવિધ ભાષાઓને ઝડપથી શીખવાની કળા શ્રી અરવિંદને સહજસાધ્ય હતી. કોઈની પણ મદદ લીધા સિવાય સંસ્કૃત ભાષામાં તેમણે પ્રાવીણ્ય પ્રાપ્ત કર્યું. ‘ભવાની અષ્ટક’ નામનું એક પ્રલંબ સ્તુતિ-કાવ્ય પણ સંસ્કૃત ભાષામાં, શ્રી અરવિંદે વડોદરામાં જ લખ્યું છે. તો માતૃભાષા બંગાળીનું શિક્ષણ પણ તેમણે વડોદરા આવીને જ મેળવ્યું. સ્પોકન બંગાળી ભાષા માટે શ્રી અરવિંદે બંગાળથી શ્રી દિનેન્દ્રકુમારને ખાસ તેડાવેલા. હિન્દી ભાષા પણ ઔપચારિક અભ્યાસ વગર, શ્રી અરવિંદે શીખી લીધેલી. તેઓ સરળતાથી હિન્દી દૈનિકો-પુસ્તકો વાંચી શકતા અને આત્મસાત્ કરી શકતા. મુંબઈના પુસ્તક-વિક્રેતાઓ પાસેથી નિયમિત રીતે અઢળક પુસ્તકો મંગાવી ખૂબ ઝડપથી તે સઘળાં પુસ્તકો વાંચી લેતા.